
Köszöntő 


Tisztelt Hölgyeim és Uraim! 
Kedves Kollégák! 


Engedjék meg, hogy tisztelettel köszöntsem Önöket a Magyar Tudo- 
mányos Akadémia nevében Akadémiánk Filozófiai és Történettu- 
dományok Osztályának tudományos konferenciáján, amely hazánk 
20. századi történelmének majd fél évszázadával, a szovjet típusú 
rendszer évtizedeivel foglalkozik. 

Ez a rendezvény bizonyos mértékben folytatása az egy évvel ez- 
előtt megtartott, a Horthy-korszakról szóló, nagy érdeklődés mellett 
lezajlott konferenciának, amelynek anyaga a Kossuth Kiadó gondozá- 
sában könyvalakban is megjelent. 

Jelen tanácskozás 45 év történéseit fogja át, a korszakkal kapcso- 
latos problémákra, vitakérdésekre koncentrálva. 45 év igen hosszú 
időszak egy ember, de egy állam életében is. A magyarországi szovjet 
típusú rendszer évtizedei több korszakra oszthatók, Kétségtelenül vol- 
tak nyugodtabb, békésebb évek, amikor az ország, a lakosság gyara- 
podott és széles tömegek összehasonlíthatatlanul jobban éltek, mint a 
háborút megelőző időszakban; külön kérdés az, hogy ennek mi volt az 
ára és a forrása, 

Mindez azonban nem feledtetheti azt, hogy Magyarországon a 
szovjet típusú rendszer kiépítése és megszilárdítása olyan időszakban 
történt, amikor Európa nyugati felében egymás után fogadtak el de- 
mokratikus és jogállami követelményeknek megfelelő alkotmányokat, 
és 1950. november 4-én az Európa Tanács akkori tagállamai aláírták az 
első átfogó, az emberi jogokról és alapvető szabadságokról szóló nem- 
zetközi szerződést, közismert nevén az Emberi Jogok Európai Egyez- 
ményét, amely egyben az első emberi jogi nemzetközi bírói fórum 


gok Európai Egyezményében lefektetett szabadságjogok legtöbbjét nap 

nap után megsértették. Az elkeseredés egy forradalomhoz vezetett, 
amelyet idegen állam hadserege levert és szörnyű megtorlás követ- 
kezett. S akkor, amikor Európa szerencsésebb felében a halálbüntetés 
betiltásán fáradoztak, nálunk politikai perekben naponta születtek ha- 
lálos ítéletek és folytak a kivégzések. A békésnek tűnő években ha meg 
is szűntek a kivégzések, sajnos az emberi jogi jogsértések mindenna- 
posak voltak, s ezeket valójában a hivatalos állami politika rangjára 
emelték. 

A mai tanácskozáson a tudomány művelői, amint az a program- 
ból kitűnik, külön panelekben főbb témakörök köré csoportosítva 
tárgyalnak társadalompolitikai, nemzetközi politikai kérdéseket, az 
iparral, a mezőgazdasággal, a kultúrával, a művelődéssel, az oktatás- 
sal, a tudománypolitikával összefüggő problémákat, s természetesen a 
korszak több mint háromnegyedét kitevő ún. Kádár-korszak megíté- 
lésével kapcsolatos vitakérdéseket. 

Ez a rendezvény a tudomány művelőinek és Akadémiánknak azt 
a törekvését jelzi, hogy a közelmúlt történelmét 30 év távlatából tudo- 
mányosan és előítéletektől mentesen dolgozzuk fel, hozzásegítve ezzel 
a magyar társadalmat nemcsak ahhoz, hogy múltunkat józanul ítélje 
meg, hanem ahhoz is, hogy ne féljen szembenézni olyan tényekkel és 
eseményekkel, amelyeket adott esetben a hatalom képviselői szeretné- 
nek szőnyeg alá söpörni, legyen az az ügynökakták nyilvánosságra ho- 
zatalának kérdése, vagy pedig a megszállók által a polgári lakossággal 
szemben elkövetett bűncselekmények ügye. A társadalomnak ily mó- 
don való tájékoztatása tudományos közösségünk feladata és kötelessége. 

A szervezők munkáját dicséri a gazdag program, s az, hogy a ren- 
dezvény szekcióiban szekcióelnökként, előadóként, korreferensként a 
korszakkal foglalkozó történészek és társadalomtudósok legkiválóbb- 
jai vállalták a közreműködést, ami egyben arra is utal, hogy a korszak 
iránt igen nagy a szakmai érdeklődés. 

Minden bizonnyal a mostani konferencia továbbgondolkodásra 
fog ösztönözni, a szakmai diskurzus folytatódni fog, és ezt a rendez- 
vényt még további hasonlók fogják követni. 

Sikeres konferenciát és eredményes tanácskozást kívánok! 


Lamm Vanda 


TÁRSADALOM 
ÉS TÁRSADALOMPOLITIKA 


BEVEZETŐ ELŐADÁS 





VALUCH TIBOR 


Szovjetizált/totalizált — 
atomizált/fragmentált — 
alkalmazkodó? 


A társadalmi változások értelmezési lehetőségei 
és kérdései az államszocialista korszakban 


A rendelkezésre álló terjedelmi keretek között nyilvánvalóan lehetet- 
len a második világháborút követő fél évszázad, ezen belül a szovjet 
típusú rendszer időszakának társadalmi viszonyait, annak problé- 
máit minden tekintetben elmélyülten vizsgálni. Ugyanakkor mégis 
törekedni kell valamiféle optimalizált teljességre, így ebben a tanul- 
mányban elsődlegesen a társadalmi viszonyok változásaival, a tár- 
sadalmi tagoltsággal és ezek értelmezésével kapcsolatban felmerülő 
kérdések, elemzési szempontok és tézisszerű állítások megfogalma- 
zására törekszem. 


Az államszocialista rendszer magyar 
társadalmának átfogó értelmezései 


A jelenleg forgalomban levő értelmezések meglehetősen sokfélék. 


1. Még lehet találkozni a modernizációs elméletek néven összefog- 
lalható megközelítésekkel, például a lineáris modernizáció vagy a fe- 
lemás modernizáció gondolatával is, amelyek szerint a szocializmus 
akarva-akaratlanul is a társadalmi modernizálódást valósította meg. 
A kritikusabb modernizációmegközelítések már felhívták és felhívják 

a figyelmet a modernizáció megkésettségére, egyoldalúságára és túlsá- 
gosan nagy társadalmi árára is." 


2. Ugyancsak nem hagyhatók figyelmen kívül az egykorú, kortárs 
társadalmistruktúra-elméletek, mint például a Ferge Zsuzsa és mun- 
katársai által kidolgozott munkajelleg csoport? a Kolosi Tamás által 
vezetett, az 1980-as évekbeli rétegződésmodell-vizsgálat keretében 
kidolgozott L-modell," Szelényi Iván két háromszög modellje." Bár 
ezek ma már kevésbé kerülnek elő mint a történetiség szempontjából 
is releváns értelmezések. Az 1980-as és 1990-es évek társadalmiszer- 
kezet-értelmezései közül egyedül az életstílust, az életmódcsoportokat 
középpontba állító megközelítés maradt érvényben és kapott részben 
új tartalmakat a többtényezős elemzésekben. Ebben meghatározó sze- 
repet játszott Bukodi Erzsébet, aki kutatásai során - visszautalva az 
1989/1990 előtti folyamatokra - a rendszerváltást követő társadalmi 
átalakulást vizsgálva alkalmazta ezeket a szempontokat." 


3. Voltak és vannak olyan társadalomértelmezések, amelyek első- 
sorban hatalomelméleti szempontból próbálták megragadni a szov- 
jetizáció társadalmi mechanizmusait, társadalomátalakító hatását. 


1 Az egykorú szociológiai kutatások közül a lineáris modernizáció álláspontját Kul- 

csár Kálmán képviselte az 1980-as évek elején megjelent Mai magyar társadalom 

(Budapest, Kossuth, 1980.) című könyvében. Az általa képviselt, az államszocialista 

rendszer legitimációját erősíteni szándékozó állásponttal szemben fogalmazódott 

meg Hankiss Elemér és Andorka Rudolf részleges/felemás modernizáció értelme- 

zése, rámutatva arra, hogy bizonyos civilizációs mutatókban, az életkörülmények- 

ben kétségtelenül lezajlott egyfajta modernizáció, de az államszocialista rendszer 

jellegénél fogva ennek igen nagy volt a társadalmi ára, másfelől pedig a centralizált 

és diktatórikus politikai rendszer akadályozta a társadalmi modernizálódást és a 

gazdasági adaptivitást. 

Ferge Zsuzsa: Társadalmunk rétegződése. Budapest, Közgazdasági és Jogi Könyv- 

kiadó, 1969. 

3 — Lásd Kolosi Tamás: Tagolt társadalom. Budapest, Gondolat, 1987. 

4 — Szelényi Iván: Harmadik út? Polgárosodás a vidéki Magyarországon. Budapest, 
Akadémiai, 1992. 

5 — Bukodi Erzsébet: Osztály vagy réteg? Történeti változások, emberi tőke, karrier- 
minták a foglalkozási osztály- és réteghelyzet vizsgálatában. Szociológiai Szemle, 
9. évf. (1999) 2. sz. 28-57. 

Ezek közül a legismertebb és viszonylag széles körben elfogadott a 
totalitariánus társadalom elmélete." Az azonban nehezen megvála- 
szolható kérdés, hogy a totalitarizmuselmélet képes-e megjeleníteni 
a tényleges és folyamatosan változó társadalmi tagoltságot, és meny- 
nyiben alkalmazható a társadalmi viszonyok leírására? Az államszo- 
cialista korszak magyar társadalma kapcsán ennek alkalmazására és 
értelmezésére Majtényi György tett kísérletet legutóbbi könyvében." 
Majtényi György, Hannah Arendt elméletét követve, kiemelten kezeli 
a társadalom atomizáltságát." Szerinte a Kádár-rendszer alapállapota 
a - szinte kizárólag egyéni érdekérvényesítésre és nem az együttmű- 
ködésre épülő - társadalmi (nem)lét. Nem vitatható, hogy ebben a 
megállapításban nyilván vannak bizonyos valóságtartalmak. Majtényi 
úgy véli, hogy az atomizáltság fenntartása a hatalom elemi érdeke volt, 
ezért volt totalitárius a Kádár-rendszer. Ő ugyan a fogalomrendszert 
a társadalmi tapasztalat és nem az uralom formái felől értelmezi, de 
így is a hatalom és társadalom viszonyrendszerébe helyezi a kor tár- 
sadalmát és annak változásait. Az is alapvető kérdés, hogy , akkor is 
totalitárius-e a rendszer, ha nincs tömeges terror és a rendszerrel való 
aktív és feltétlen azonosulás nem elvárás?" Majtényi György szerint 
igen, hiszen az uralom struktúrái (kiterjedt erőszak, militáns szer- 
vezetek, a társadalom minél teljesebb kontrollja, az egypártrendszer) 
nem változtak, és a társadalom minden addiginál atomizáltabb álla- 
potban volt - noha kétségtelen, hogy bizonyos külsőségekben, illet- 
ve a fogyasztás és az életszínvonal terén történt érdemi elmozdulás." 
Majtényi szerint a társadalom depolitizáltságának és atomizáltságá- 
nak fenntartása a rendszer létérdeke is volt. Ezt szolgálta a nemzet- 


6 — Friedrich, Carl Joachim - Brzezinski, Zbigniew Kazimierz: Totalitarian Dictator- 

ship and Autocracy. Cambridge, Harvard University Press, 1956.; Arendt, Han- 

nah: A totalitarizmus gyökerei. Ford. Berényi Gábor - Braun Róbert - Erős Fe- 

renc. Budapest, Európa, 1992. 

Majtényi György: Egy forint a krumplis lángos: A Kádár-kor társadalma. Budapest, 

Libri, 2018. 

8 — Majtényi György könyvének igen alapos és részletes kritikai elemzését lásd Pap Pé- 
ter István: A ,sosemvolt" szocializmus tapasztalata. Majtényi György: Egy forint a 
krumplis lángos. A Kádár-kor társadalma. Korall, 20. évf. (2019) 77. sz. 139-147. 

5  Uo.141. 

gazdaság egésze a fogyasztás liberalizálásán keresztül, egyfajta sajátos 
legitimációként. Ezzel az értelmezéssel az a fő gond, hogy nem veszi 
figyelembe a társadalom önmozgását, s csak alapvetően a hatalomhoz 
való viszony szerint próbálja meg értelmezni a korszak társadalmi ta- 
goltságát és változásait. Így bizonyos vonatkozásokban nagyon leegy- 
szerűsíti a társadalom működését, s ezen túlmenően kevés támpontot 
ad a társadalmi tagoltság és változásainak a megértéséhez. 


4. Forgalomban vannak még az úgynevezett , új osztály"-elméletek!" 
is, amelyek egyfajta osztálytársadalomként értelmezik az államszocia- 
lizmus társadalmát, arra utalva, hogy létrejött egy olyan új hatalmi osz- 
tály, amelyik nemcsak a hatalmat szerezte meg, hanem az államosítá- 
sok révén, felszámolva a jövedelemtermelésre alkalmas javak magán- 
tulajdonát, a gazdasági eszközöknek is kizárólagos tulajdonosává vált. 
Lényeges kérdés azonban, hogy valóban az állami és pártbürokrácia 
volt-e a termelőeszközök tényleges és kizárólagos tulajdonosa és ezáltal 
az uralkodó osztály is? Megítélésem szerint nem. Ezzel összefüggésben 
arra is utalni kell, hogy a magántulajdon teljes körű felszámolására s0- 
hasem került sor Magyarországon. A legális és nagyon sokféle féllegális 
és illegális gazdasági és társadalmi formákban/keretek között egyálta- 
lán nem volt teljesen elhanyagolható szerepe a magántulajdonnak. Rá- 
adásul három évtizednyi igen erős korlátozás után, 1982-től - sok-sok 
bizonytalansággal terhelten, de - elkezdődött a kisméretű magántulaj- 
don legalizálása, lehetővé vált a jogi személyiséggel nem rendelkező, 
magántulajdonban levő gazdasági társaságok - közkereseti társaságok, 
gazdasági munkaközösségek, kisszövetkezetek, betéti társaságok - lét- 
rehozása, amiből már az 1980-as évek közepére, az adott körülmények 
között egészen nagy magántulajdonok is létrejöttek. 1988-tól pedig 
már a kft.-k és részvénytársaságok létrehozása is lehetséges volt. $ ha 
csak felületesen is vizsgáljuk azoknak a társadalmi összetételét, akik 
létrehozták a kisvállalkozásokat, akkor az állami és pártbürokrácia tag- 


10 Az új osztályelméletek összefoglalását lásd King, Lawrence P. -— Szelényi, Iván: 
Theories of the New Class: Intellectuals and power. Minneapolis, University of 
Minnesota Press, 2004. 

jai csak elvétve találhatóak meg közöttük. S ez már önmagában is kér- 
dőjelessé teszi az , új osztály" tartós társadalmi szerepét. 


5. A 20. század második fele magyar társadalmi változásainak értel- 
mezése során változó erővel és érvényességgel jelen vannak az úgy- 
nevezett , új- és újabb marxista" megközelítések is. Ezek egyik része 
a termelőeszközök társadalmi/állami tulajdonba vétele után létrejövő 
rendszert nem szocializmusnak nevezi, hanem állami rendszernek, 
és ebben a rendszerben a tervszerű állami redisztribúciót kizsákmá- 
nyolásként definiálja, és az állami kizsákmányolást tartja a társadalmi 
tagolódást meghatározó módon befolyásoló tényezőnek. 

A másik része az osztályfogalom alkalmazásával és részleges újra- 
értelmezésével próbálja meg leírni az államszocialista korszak társa- 
dalmi átalakulását, arra is kísérletet téve, hogy ebben a fogalmi keret- 
ben értelmezze a posztkommunista időszak társadalmi változásait is. 
Az osztályszempontú neomarxista megközelítések egyik legmarkán- 
sabb hazai képviselője Éber Márk Áron, aki nemcsak a jelenkori ma- 
gyar társadalmat, hanem az államszocialista korszak társadalmát is 
alapvetően egy modernizált, többtényezős, de társadalmi osztályokra 
tagolódó szerveződésként, viszonyrendszerként értelmezi. Ha eltekin- 
tünk attól, hogy az általa kiemelt kritériumnak tekintett azonos osztály- 
helyzet nagyon nehezen definiálható igazán egzakt módon, akkor is elég 
nagy probléma, hogy nem vesz tudomást az általa azonos osztályhely- 
zetű csoportokba soroltak közötti társadalmi különbségekről, például a 
felső és az alsó munkásság élethelyzetének, mobilitásának markáns kü- 
lönbségeiről, az anyagi életviszonyokban, a gondolkodásmódban és az 
életstratégiákban szemmel látható különbségről nem is beszélve, 


6. Az utolsó, az elmúlt években magának meglehetősen határozottan utat 
törni igyekvő megközelítés az , állami erőszakot; , a társadalom hatal- 
mi/politikai megerőszakolását" tartja a legfontosabb társadalomformá- 
ló tényezőnek. Ezt Ö. Kovács József igyekszik megformálni elméletileg 
és többek között a kollektivizálás történetét feldolgozó monográfiájá- 


u Éber Márk Áron: A csepp. A félperifériás magyar társadalom osztályszerkezete. Bu- 
dapest, Napvilág, 2020. 284. 

ra"? támaszkodva, újabban pedig a vidék, a vidéki társadalom fogal- 
mát, kérdéseit, változásait középpontba állítva, " empirikusan is. Ezzel 
az értelmezéssel kapcsolatban alapvető és korántsem teljesen tisztázott 
kérdés, mi volt a tényleges szerepe - az időben változó mértékben alkal- 
mazott - állami erőszaknak? Értelmezhető-e úgy az államszocializmus, 
mint aminek keretei között kizárólagosan az állami erőszak(potenciál) 
formálta a társadalmi viszonyokat és a társadalmi átalakulást, az egyes 
emberek helyzetét, a különböző társadalmi csoportok mozgását, lehatá- 
rolva a mozgásteret és kényszerpályákat jelölve ki számukra. 

Szerintem ez erős leegyszerűsítés. Az nyilván nem vitatha- 
tó, hogy az államszocializmus rendszere politikai cselekvéseiben, 
1947/1948 és az 1960-as évek első fele között, rendszeresen alkalma- 
zott erőszakos eszközöket, s ezeknek rendszerint komoly társadal- 
mi hatásai, következményei is voltak - kitelepítések, internálások, 
kulákperek, deklasszálódás -, de nem lehet figyelmen kívül hagyni 
azt sem, hogy a nyílt - állami - erőszak szerepe, alkalmazása a kon- 
szolidált Kádár-korszakban fokozatosan háttérbe szorult. Másfelől 
ez, az erőszak szerepének túlértékelésére alapozott szemlélet lénye- 
gében ugyanolyan egyoldalú és egytényezős megközelítés, mint az, 
amelyik kizárólagosan a politikát vagy a hatalmat tette meg a kor- 
szak társadalmi változásainak meghatározó elemévé, legfontosabb 
aktorává. Ha ugyanis elfogadjuk, hogy csak az erőszak, az állami 
akarat formálta a társadalmi viszonyokat és változásokat, akkor ért- 


12 Ő. Kovács József: A paraszti társadalom felszámolása a kommunista diktatúrában. 
A vidéki Magyarország politikai társadalomtörténete 1945-1965. Budapest, Korall 
Társadalomtörténeti Egyesület, 2012. 

13 Lásd a 2010-es évek közepétől általa, majd Horváth Gergely Krisztián által ve- 
Zetett vidéktörténeti kutatásokat, ezek az utóbbi években egy MTA-Lendület 
kutatócsoport keretében folynak. A kutatási eredményeket lásd többek között: 
Az árnyékos oldalon. Vidéki Magyarország a rövid hatvanas években. Szerk. Hor- 
váth Gergely Krisztián - Csikós Gábor. Budapest, Nemzeti Emlékezet Bizottsága 
—- MTA Bölcsészettudományi Kutatóközpont, 2020.; Magyar dúlás, Tanulmányok 
a kényszerkollektivizálásról. Szerk. Galambos István - Horváth Gergely Krisztián. 
Budapest, MTA Bölcsészettudományi Kutatóközpont -— Nemzeti Emlékezet Bi- 
Zottsága, 2019.; Váltóállítás. Diktatúrák a vidéki Magyarországon 1945-ben. Szerk. 
Csikós Gábor - Kiss Réka - Ö. Kovács József. Budapest, Nemzeti Emlékezet Bi- 
Zottsága - MTA Bölcsészettudományi Kutatóközpont, 2017. 

hetetlen, miként működhetett például a feketegazdaság még a leg- 
szigorúbban diktatórikus Rákosi-korszakban is, hogyan válhatott a 
háztáji gazdaság és az abból kialakuló mezőgazdasági kistermelés 
meghatározó tényezővé a falusi társadalmakban a hatvanas évek 
végétől, úgy is, mint a civilizációs szintemelkedéshez nélkülözhe- 
tetlen jövedelmet biztosító tényező. (Azt már csak zárójelben jegy- 
zem meg, hogy ha valóban az állami erőszak volt a társadalmi vi- 
szonyokat meghatározó legfontosabb tényező, akkor nehéz választ 
adni arra a kérdésre, hogyan alakulhattak ki olyan társadalmi vá- 
laszreakciók, amelyek létrehozták és működtették például a , lengyel- 
piacokat" a hetvenes évek végén, vagy az erőszakra épülő rendszer 
miért engedélyezte a legális magánvállalkozásokat Magyarországon 
- a keleti tömbben egyedülálló módon - 1982-től. Hiszen az erő- 
szak és alkalmazásának elsőbbsége/kizárólagossága, ennek a belső 
logikája önmagában lehetetlenné kellett volna, hogy tegye ezeket a 
társadalmi reakciókat. $ ha az erőszak volt az egyetlen társadalom- 
formáló tényező, akkor miként volt lehetséges, hogy 1972 és 1986 
között a tízszeresére emelkedett a milliomosok száma Magyarorszá- 
gon?) Szintén nagy kérdés, az erőszak kizárólagossága esetén miként 
jöhetett létre a független, szamizdatsajtó Magyarországon az 1980- 
as évek elejétől? Ugyancsak komoly kérdéseket vet fel az erőszak 
túlértékelése a társadalmi részvétel és a rendszerrel való különböző 
szintű kollaboráció kapcsán is. Ki működtette az erőszak rendsze- 
rét, milyen előnyök származtak ebből, hogyan befolyásolta mindez 
a társadalmi egyenlőtlenségeket? Ha az erőszak volt a domináns, ak- 
kor mindenki kollaboráns vagy elnyomott volt? Mit kezdünk azok- 
al, akik meggyőződésből voltak rendszerhívők? $ a kérdések sora 
még hosszan folytatható. 





Az értelmezési és megközelítési kísérletek kapcsán összegző jelleggel fel 
kell hívni a figyelmet arra, hogy az egytényezős magyarázatok éppen a 
társadalmi változások, mozgások lényegét és összetettségét képtelenek 
megmagyarázni. S ugyanúgy nem adnak választ a társadalmi dezinteg- 
ráció, (re)integráció kérdéseire sem, a folytonosság és megszakítottság 
kérdéseiről nem is beszélve. Az sem hagyható figyelmen kívül, hogy a 
politikai döntések és akciók mindig kiváltottak társadalmi válaszokat, 

alkalmazkodási és túlélési, vagy ritkábban ellenállási reakciókat. Ezek 
természetesen lehettek konfrontációmentesek és politikai jellegűek 
egyaránt, amelyek következtében az eredeti erőszakos, politikai-ideo- 
lógiai indíttatású társadalomátalakító törekvések nem vagy jelentősen 
módosított formában valósultak meg. 

Az államszocialista korszak magyar társadalmának történeté- 
vel foglalkozók között többé-kevésbé egyetértés van abban, hogy az 
1940-1950-es évek fordulójától az 1960-as évek közepéig a kommu- 
nista párt mindent elkövetett annak érdekében, hogy a 20. század első 
fele felemás polgári társadalmának szerkezetét lerombolja, és helyette 
létrehozza a marxista-leninista ideológiai elvárásoknak megfelelő ál- 
lamszocialista társadalmi tagolódást. Az eredeti politikai és ideológiai 
szándékokkal ellentétes módon azonban a valóságban ezek a törek- 
vések nem jártak teljes sikerrel. Szó sem volt a társadalmi egyenlőt- 
lenségek teljes körű felszámolásáról, pusztán új rétegképző és egyen- 
lőtlenségeket teremtő tényezők - például a vagyon helyett a politikai 
pozició, tulajdon helyett a munkaszervezetben elfoglalt hely, a jöve- 
delemszerző képesség - léptek a régiek helyére. Ezeknek a társadal- 
mat részlegesen újrastrukturáló folyamatoknak a hatására a szocialista 
rendszer privilegizáltjainak előnye hosszú időn keresztül növekedett 
más társadalmi csoportok tagjaival szemben. Számos társadalmi 
egyenlőtlenség - például a területi - az ötvenes és a hatvanas évtized- 
ben, a vagyoni-jövedelmi pedig a hetvenes-nyolcvanas években foko- 
zódott jelentős mértékben, de az is látható, hogy a kreativitásnak és 
az alkalmazkodásnak köszönhetően egészen más társadalmi viszony- 
rendszerek alakultak ki és váltak tartóssá, mint amelyeket az eredeti 
ideológiai-politikai szándékok megcéloztak. 


Folytonosság és megszakítottság - társadalmi integráció, 
dezintegráció és reintegráció 


Kétségtelen tény, hogy az 1947-1949 között lezajlott kommunista ha- 
talomátvétel számos vonatkozásban radikálisan átformálta, próbálta 
átformálni a társadalmi viszonyokat és mechanizmusokat, de az is két- 
ségbevonhatatlan, hogy az egyes társadalmi rétegek magatartásmintái 

bizonyos szempontból - rezsimek ide vagy oda - öröklődnek, ami je- 
lentősen befolyásolta az átalakulásokat, az egyéni, családi, kisközössé- 
gi vagy éppen a csoportos életstratégiákat. 

A változások dinamikáját és radikalizmusát természetesen nem 
lehet kétségbe vonni, ám a politikai indíttatású társadalmi átrendező- 
dés időben elhúzódott, ami az eredeti ideológiai-politikai célkitűzések 
maradéktalan megvalósítását is számos vonatkozásban kétségessé tet- 
te. A nagypolgári, középosztályi csoportokat a harmincas évek végétől 
már a zsidótörvények súlyosan diszkriminálták, majd tömegesen es- 
tek áldozatul a holokausztnak. Társadalmi helyzetük és mozgásterük 
korlátozása a koalíciós korszakban is folytatódott, majd pozícióvesz- 
tésük folyamata az államosítások következtében a negyvenes-ötvenes 
évek fordulóján felgyorsult és gyakorlatilag teljessé vált. A társadalmi 
mobilitással foglalkozó kiterjedt szakirodalom ugyanakkor kimutat- 
ta, hogy ezeknek a csoportoknak a marginalizáltsága a hatvanas évek 
végétől folyamatosan mérséklődött. Tulajdonképpen ezt támasztja alá 
Gáti Tibor és Horváth Ágota kutatása a háború előtti Pápa középosz- 
tályának utótörténetéről."" A szerzők családi mobilitási ívek elemzé- 
se alapján arra a következtetésre jutottak, hogy azok a középosztályi 
családok, amelyek az ötvenes évek elején elveszítették korábbi státu- 
sukat, a megváltozott körülményekhez alkalmazkodva - lakóhelyvál- 
tás, a középosztályi mentalitás megőrzése, a szimbolikus tőkék vál- 
togatása, kulturális tőkék hasznosítása - elsősorban leszármazottaik 
révén többnyire sikeres státuszrekonverziót hajtottak végre, és a mai 
utódgenerációk tagjainak jelentős része már a rendszerváltozás előtti 
években is a társadalomban elérhető magasabb státusokkal rendelke- 
zett." Lényegében hasonló állításokat fogalmazott meg Utasi Ágnes is 
munkatársaival a kisvárosi elit történetét elemezve." 

De ugyanígy időben elhúzódó volt a parasztság átalakulása is. 
A paraszti társadalom esetében a földtulajdon az 1945 és 1960 közötti 


14 Gáti Tibor - Horváth Ágota: A háború előtti középosztály utótörténete. Szocioló- 
giai Szemle, 2. évf. (1992) 1. sz. 81-97. 

5.0 

16 Utasi Ágnes - A. Gergely András - Becskeházi Attila: Kisvárosi elit. Budapest, 
MTA Politikai Tudományok Intézete, 1996. 


22 u VALUCH TIBOR 


időszakban továbbra is a rétegződés fontos tényezője maradt. A tulaj- 
don elvesztését követően a földtulajdon szerepe csökkent, de nem tűnt 
el teljesen, többek között befolyásolta a termelőszövetkezetek munka- 
szervezetében betöltött pozíciót vagy a helyi társadalmon belüli presz- 
tízst. " A háború előtti kispolgári csoportok átrendeződését szemlélve a 
leginkább szembeötlő változás az önálló kisegzisztenciák - kisiparosok 
és kiskereskedők - létszámának drasztikus csökkenése. Ám az is meg- 
figyelhető, hogy amikor a korlátozások enyhültek, a kisiparosok létszá- 
ma szinte azonnal növekedett." A kispolgári életvitel formális feltételei 
nehezebben áttekinthetőkké váltak, de a szocialista bürokrácia terjedel- 
mének növekedése magával hozta az altiszti, hivatalsegédi, egyszerű, 
beosztott szellemi foglalkozású réteg létszámbeli gyarapodását. Lénye- 
ges változás volt az ötvenes-hatvanas évek folyamán, hogy a kommu- 
nista hatalomátvétel előtt még jelen lévő csoporttudatok, csoportiden- 
titások elvesztek vagy igen erősen meggyengültek, az egyes társadalmi 
csoportok közötti választóvonalak erősen elmosódottá váltak. 

Erősen vitatott a kontinuitás és megszakítottság kérdése. A még 
ma is általánosan elterjedt értelmezések szerint a negyvenes-ötvenes 
évek fordulóján lényegében egyik napról a másikra megszakadt a tár- 
sadalmi kontinuitás Magyarországon, hiszen a megváltozott feltételek 
között nem lehetett szó a korábbi életmód, életszemlélet, viselkedési 





17 Lásd többek között: Harcsa István: A paraszti népesség társadalmi mobilitása. In: 
Magyarország agrártörténete. Szerk. Orosz István. Budapest, Mezőgazda, 1996. 
531-548.; Juhász Pál: Adatok és hipotézisek a mezőgazdasági szövetkezetek dolgo- 
zóinak a rétegződéséről. Társadalomtudományi Közlemények, 9. évf. (1979) 2. sz. 
62-81.; Kovách Imre: Termelők és vállalkozók. (Rétegződés-modell vizsgálat IX.) 
Budapest, MSZMP KB Társadalomtudományi Intézete, 1988.; Valuch Tibor: , Köz- 
ségünkben nagy előrehaladást értünk el a szocializmus építése terén." A történeti 
parasztság és az életmód változásai Magyarországon a hatvanas években. In: Múlt 
századi hétköznapok. Tanulmányok a Kádár-rendszer kialakulásának időszaká- 
ból. Szerk. Rainer M. János - Standeisky Éva. Budapest, 1956-os Intézet, 2003. 
129-176.; Az 1956-os Intézetben 2002-ben multidiszciplináris vita volt a parasz- 
ti társadalom-falusi társadalom átalakulásáról. Az ott elhangzott előadásokat és 
vitairatokat a Századvég folyóirat a 2003. évi számaiban közölte. 

18  Valuch Tibor: Magánkisiparosok Magyarországon az 1945 utáni évtizedekben. 
In: Emlékkönyv L. Nagy Zsuzsa 70. születésnapjára. Szerk. Angi János - Barta Já- 
nos. Debrecen, Multiplex Media — Debrecen University Press, 2000. 517-—534. 

formák folytatásáról, módosultak a társadalmi érvényesülés feltételei, 
az életcélok meghatározása során alkalmazkodni kellett a gyökeresen 
új körülményekhez. Ennek az állításnak a részleges igazságtartalmát 
azonban nem kérdőjelezi meg, ha figyelembe vesszük, hogy a magyar 
társadalom az államszocialista rendszer időszakában igen magas fokú 
alkalmazkodóképességről tett tanúbizonyságot, ennek révén még a 
legelőnytelenebb körülményeket is képes volt időnként a maga javá- 
ra fordítani. , Az emberek pedig mit tehettek volna mást - azokkal a 
lehetőségekkel éltek, amelyek adódtak. Ahol rögeszmés volt a közös 
gazdaság rendje, ott a közös ellenére, ahol hajlékonyabb, ott a közös- 
ben is boldogulva hasznosították, amijük volt. [...] A volt parasztok 
megtanultak két gazdaságban dolgozni. Igaz, az egyikben azért volt 
rossz a munka termelékenysége s azért megy kárba sok befektetett 
munka, mert korlátozza a nagyüzem észszerűségét a túlszakosodott 
és hierarchikus szervezet, a gazda hiányát pótló körülményes rend és 
bérmunkás érdekeltség, a másikban pedig azért, mert magángazdasá- 
gaink kisszerű keretek közé vannak kényszerítve." 

A származás és mobilitás összefüggéseinek elemzése is arra hívta 
fel a figyelmet, hogy - a káderkiemeléstől eltekintve - a generációk kö- 
zötti tényleges társadalmi helyváltoztatás relatíve alacsony szintű volt 
a korszakban, pontosabban fogalmazva a mobilitás nem járt automa- 
tikusan együtt a jobb helyzetbe kerüléssel. A családi háttér, az örököl- 
hető kulturális tőke meghatározó szerepet játszott a társadalmi státus 
változásaiban,? ami szintén arra utal, hogy a folyamatosság a korábban 
elfogadott értelmezésekkel szemben erőteljesebben érvényesült. 

Ugyancsak folyamatosságot mutatnak az egyes társadalmi státu- 
sokat meghatározó körülmények is. A látszat ellenére például nem 
volt lényeges különbség a nagyipari munkások munkakörülményei- 
ben az ötvenes-hatvanas években? a két háború közötti időszakhoz 





19 Juhász Pál: A falu megszállása. Vasi Szemle, 43. évf. (1989) 3. sz. 370-373. 

20 Róbert Péter: Származás és mobilitás. (Rétegződés-modell vizsgálat VII.) Buda- 
pest, 1986. MSZMP KB Társadalomtudományi Intézete, 1986. 

21 Lásd Valuch Tibor: A munkáslét Magyarországon. A második világháborútól az 
1960-as évek végéig. In: Munkások "56. (Évkönyv XXII.) Szerk. Rainer M. János 
- Valuch Tibor. Budapest, Országos Széchényi Könyvtár - 1956-os Intézet Alapít- 
vány, 2017. 32-57. 

viszonyítva, sőt számos, korábbi szociális juttatást elvettek tőlük a 
gyárak államosítását követően - kedvezményes lakbér, ingyenes ener- 
giajuttatás -, az önálló érdekvédelem elvesztésével csak informális 
és egyéni érdekképviseleti és -érvényesítési lehetőségek maradtak. 
A változások átmenetiek voltak, az ötvenes években a háború előtt 
még kispolgári nívón élő, jól kereső szakmunkások helyzete is rom- 
lott, a kispolgári életminták követése nem volt célszerű. Ugyanak- 
kor a hatvanas évek végétől a jobban fizetett szakmunkások között is 
megkezdődött a korábbi státus visszaszerzése, másrészt a beáramló 
s újmunkások" rendszerint alacsonyabb presztízsű munkakörökbe ke- 
rültek, s nem veszélyeztették a , munkáselit, a magasabb presztízsű 
munkakörökben levő szakmunkások pozícióját. 

Vitathatatlan tény tehát, hogy jelentős társadalmi csoportok hely- 
zete változott meg alapvető módon a második világháborút követő 
két-két és fél évtizedben. Százezres tömegek váltottak foglalkozást, 
lakóhelyet, életformát. De ezek a változások sohasem voltak steril jel- 
legűek. Hiszen miközben általános volt a jövedelemtermelésre alkal- 
mas tulajdontól való megfosztás, a magántulajdon - terjedelmének - 
szigorú korlátozása, eközben a korábbi tulajdonosi pozíció vagy ép- 
pen a tulajdon hiánya igen gyakran befolyásolta az egyes emberek és 
csoportok későbbi életútját, munkaszervezetben elfoglalt helyét, vagy 
éppen a korábbi - jobb - társadalmi pozícióban megszerzett kulturális 
tőke átörökítése révén elősegítette a személyes érvényesülést. 

Ha az életmód és az életstílus felől közelítünk a folytonosság és 
megszakítottság kérdésköréhez, akkor látható, hogy az elemzések 
tanúsága szerint az életmódban, az egyes emberek, csoportok társa- 
dalmi magatartásában egyszerre érvényesült a szokások továbbélése, 
társadalomszervező ereje és a megváltozott politikai, gazdasági viszo- 
nyokhoz való alkalmazkodás kényszere. Mindez azt is jelenti, hogy a 
mindennapokban a politikai kezdeményezésekre sokféle válaszreak- 
ció született, amelyek rendszerint átíveltek a politikai korszak- vagy 
kurzusváltásokon. Az ínség és a hiány gyakorlatilag társadalmi hely- 
zettől függetlenül évtizedeken át fenntartotta a készletezés kényszerét, 
szokását, de hasonló jelenség figyelhető meg a , több lábon állás" stra- 
tégiájának esetében is, amit a relatíve alacsony átlagos jövedelmi szint 

tett tartóssá. Strukturális értelemben pedig a szegénység, gazdagság, 
a jövedelmi egyenlőtlenségek, az alsó és a felső társadalmi csoportok 
- összetételében persze változó, de - alapvetően rendszerfüggetlen új- 
ratermelődése is mutatja a folytonosság és a megszakítottság sajátos 
jelenlétét a 20. századi magyar társadalomban. 

A társadalmi integráció, dezintegráció és reintegráció kérdésköre is 
felettébb izgalmas, s nem csak azért, mert igazán érdemben még nem 
került a társadalomtörténeti kutatások homlokterébe e korszak vonat- 
kozásában. Itt mindenképpen érdemes végiggondolni, milyen integrá- 
ciós mechanizmusok vesztették el érvényességüket a kommunista hata- 
lomátvétel következtében. Mennyire voltak hatékonyak a kommunista 
politika által kialakított politikai tőkecentrikus integrációs mechaniz- 
musok? Kialakultak-e, létezhettek-e a hatalomtól független társadal- 
mi integrációs tényezők, folyamatok az államszocialista korszakban? 
Volt-e különbség a makro- és a mikroszintű társadalmi integrációban? 
Tényleges integrációs tényezőnek tekinthető-e a korszak politikája és 
ideológiája? Lehetséges-e a hatalmon kívüli társadalmi integrációs ak- 
torokról és faktorokról beszélni? Hogyan és miért veszítették el fokoza- 
tosan társadalmi integrációs szerepüket a magyar történelmi egyházak 
ebben a korszakban? Mindezek olyan kérdések, amelyekre az eddigi 
kutatások még nem vagy csak részleges válaszokat adtak. 


A társadalom tagolódását befolyásoló, alakító tényezőkről 


A proletarizáció, a magántulajdontól való megfosztás folyamata - a 
kommunista politikusok szándékaival ellentétesen - időben elhúzó- 
dott, csak a hatvanas évek első harmadában zárult le. A magántulajdont, 
illetve a kistulajdonosi réteget az igen erős korlátozás ellenére ekkor 
sem számolták fel teljes mértékben. A hatvanas és a hetvenes években 
az önálló foglalkozásúak mintegy negyedmilliós csoportjának kétötö- 
de parasztgazda, kétötöde kisiparos volt, egyötöde pedig termelő-ma- 
gántulajdonnal nem rendelkező szellemi szabadfoglalkozású. Másfelől 


22  Valuch Tibor: Magyar hétköznapok. Fejezetek a mindennapi élet történetéből a má- 
sodik világháborútól az ezredfordulóig. Budapest, Napvilág, 2013. 

mire - a korabeli szóhasználattal élve — , befejeződött a szocializmus 
alapjainak lerakása; vagyis a társadalom és a gazdaság valamennyi szfé- 
rája felett teljessé vált az állami ellenőrzés, addigra az is nyilvánvalóvá 
vált, hogy valamilyen formában biztosítani kell a kor viszonyai között 
szemérmesen személyi tulajdonná átkeresztelt magántulajdon - korlá- 
tozott - vissza-, illetve megszerzésének lehetőségét, mert ennek hiányá- 
ban az egész rendszer működésképtelenné válik. Ennek a felismerésnek 
a hallgatólagos tudomásulvétele húzódott meg a háztáji gazdaságok en- 
gedélyezése mögött éppúgy, mint az iparban és a szolgáltató szektorban 
folytatott második gazdaságbeli tevékenységek eltűrése, majd fokozatos 
legalizálása mögött. A társadalom rétegződésében, szerkezetének átala- 
kulásában tehát a politikai tőke kizárólagossága, pontosabban megha- 
tározó volta éppen akkor kezdett megszűnni, amikor látszólagosan ki- 
zárólagos tényezővé vált. A különböző társadalmi, gazdasági, kulturális 
tőkék szerepe ezt követően kezdett ismét növekedni. 

A klasszikus szocialista korszakra? vonatkoztatva nem tűnik tel- 
jesen irreálisnak - bár erősen leegyszerűsítő jellegű - az az értelmezés 
sem, mely szerint a magyar társadalom rendies jellege a második világ- 
háborút követően sem szűnt meg, csak a rendiséget befolyásoló ténye- 
zők változtak meg alapvetően. A legfontosabb strukturáló tényezővé 
a politikai tőke, a hatalom vált. Az egyes ember társadalmi pozícióját 
alapvetően meghatározta, hogy mennyi politikai-hatalmi tőkével ren- 
delkezik. Persze ekkor sokkal egyszerűbb a rendies megközelítés struk- 
túrája, hiszen alapvetően csak két rend van: a politikusok és a politikán 
kívül állók rendje. Ugyanakkor kétségtelen tény, hogy a politikai tőke 
minimumának megszerzése - a párttagság - a társadalmi érvényesülés 
alapfeltétele volt hosszú évtizedeken keresztül. Nem hagyható figyel- 
men kívül, hogy a politikai tőkével rendelkezők a hatvanas évektől nö- 
vekvő számban pótolták a korábbi kulturálistőke-hiányukat. 

Ennek az átalakulásnak másik lehetséges értelmezése szerint a 
klasszikus szocialista rendszer a maga céljainak és működési logiká- 
jának megfelelően államosította a harmincas-negyvenes évekből ké- 


23 Kornai János: Négy jellegzetesség. A magyar fejlődés politikai gazdaságtani meg- 
közelítésben. 1. rész: Közgazdasági Szemle, 42. évf. (1995) 12. sz. 1097-1115.; 
2. rész: Közgazdasági Szemle, 43. évf. (1996) 1. sz. 129. 

szen talált társadalmat, gazdaságot, életkörülményeket és megélhetési 
formákat. Az államosítás alapvetően megváltoztatta a társadalmi új- 
ratermelés meghatározó intézményeinek - állam, család, iskola, mun- 
kahely - kapcsolatát és együttműködésének a rendszerét. A családi 
erőforrások - üzlet, föld, tőke - államosításával a megélhetés, a tár- 
sadalmi helyzet átörökítése és a mobilitás ehhez kapcsolódó formái is 
leértékelődtek, és többnyire átkerültek az iskolarendszerbe. 

Kérdés ugyanakkor, hogy amennyiben a magántulajdont a pol- 
gári/piaci társadalom egyik alapvető rendező-szervező tényezőjének 
tekintjük, akkor leírható-e úgy az 1945 utáni társadalmi rétegződés 
folyamata, mint a tulajdontól való megfosztás és a magántulajdon 
visszaszerzéséért folytatott , küzdelem"? Másként fogalmazva, a ma- 
gántulajdon fokozódó térhódítása az 1960-as évek közepétől meny- 
nyiben járult hozzá a szocialista korszak társadalmi viszonyainak 
átrendeződéséhez? 

Az új viszonyokhoz történő alkalmazkodás, a túlélési stratégiák 
kialakításának lényeges eleme az állami mellett a kvázipiaci struk- 
túrák felépítése és működtetése, az állami jövedelemelosztástól való 
lassú függetlenedés, a vagyoni-jövedelmi egyenlőtlenségek fokozatos 
újratermelődése és a presztízsviszonyok folyamatos átértékelődése. 
A polgári mentalitás, értékrend és kultúra megmaradó töredékei visz- 
szaszorultak a magánszféra keretei közé, a jövedelemszerzés külön- 
böző módjainak kialakításában, a családi gazdálkodásban azonban 
ennek elemei, ha korlátozottan is, de érvényesül(het)tek. 

Nyilvánvalóan többfajta társadalmi szokás- és szocializációs rend- 
szer élt egymás mellett, illetve rétegződött egymásra az ötvenes és a 
hatvanas években. Ha például az iparban foglalkoztatott munkásokat 
nézzük, bizonyára erőteljes hatást gyakoroltak környezetükre azok, 
akik tradicionális, többgenerációs munkáscsaládból származtak, s a 
munkát egyfajta önértéknek tekintették, és sajátos alkotó folyamatként 
élték meg saját mindennapi tevékenységüket. A kispolgári értékeket és 
életmódmintákat követő , szakikkal?" szemben egészen mást képvisel- 
tek az iparba kényszerített új munkások, és megint más szemléletet 
a fiatal generációkból belépő, képzett fiatal szakmunkások, akiknek 
a szocializációja már döntően a szocialista rendszer hétköznapjainak 
gyakorlatához kötődött. 

Szintén fontos társadalmi viszonyokat, tagoltságot befolyásoló 
tényező volt a fogyasztásban való részvétel lehetősége, szándéka és 
mértéke is. Erre már Losonczi Ágnes 1970-es évek eleji, békési élet- 
módkutatása? is felhívta a figyelmet. A fogyasztás ugyanis nemcsak 
a rendelkezésre álló jövedelem mértékét mutatta meg, hanem az 
életstíluscsoportokat, az életcélokat és az életstratégiákat is, amelyek 
egyaránt formálták az egyéni és közösségi/csoportos társadalmi moz- 
gásokat, a felhalmozás képességét vagy az arra való képtelenséget, az 
újravagyonosodás mértékét. 


A társadalom térbelisége 
Értelmezhető-e önmagában a vidék társadalma? 


A társadalom térbelisége és ennek dimenziói - többek között a terüle- 
ti egyenlőtlenségek - az államszocialista korszak társadalma kapcsán 
csak viszonylag ritkán kerültek elő a kérdéssel foglalkozó történeti 
irodalomban," miközben a városi, vidéki kisvárosi, falusi és tanyai 
léthelyzetek, társadalmi helyzetek közötti különbségek, esélyegyenlőt- 
lenségek nyilvánvalóak voltak, ahogyan erre a hetvenes-nyolcvanas 
évek szociológiai irodalma is felhívta a figyelmet. 

A lakóhely a szülők társadalmi helyzetétől függetlenül is befolyá- 
solta a továbbtanulási esélyeket, a községekben élők többnyire hátrá- 
nyos, a városokban, különösen a fővárosban élők pedig előnyösebb 
helyzetben voltak, vagyis a társadalmi egyenlőtlenségek fennmara- 
dásához és újratermelődéséhez a települések urbanizáltságának a kü- 
lönbségei is jelentősen hozzájárultak. 

A vidék és a vidéki társadalom kapcsán is számos kérdés merül 
fel. Mitől vidék a vidék? Attól, hogy nem (fő)városi? Valóban ennyire 
mereven el lehet választani a nagyváros és a - valójában korántsem 


4 Losonczi Ágnes: Az életmód az időben, a tárgyakban és az értékekben. Budapest, 
Gondolat, 1977. 

25 Magyarország történeti földrajza. 1-II. kötet. Szerk. Beluszky Pál. Dialóg Campus, 
Budapest-Pécs, 2005/2008.; Uő: Magyarország településföldrajza. Dialóg Campus, 
Budapest-Pécs, 2004. 

differenciálatlan - vidék társadalmát? A kettő között nem létezett 
semmiféle interakció? Ha valóban így volt, akkor hová tesszük a tár- 
sadalom mindennapi rutinjában a napi, heti és a tartós ingázókat, 
akik éppen vidékről jártak a fővárosba? S a kérdések sora még hosz- 
szan folytatható. 

Az is kérdéses, hogy van-e értelme önmagában vidéki társada- 
lomról gondolkodni anélkül, hogy pontosítanánk a vidékiség, vidéki 
társadalom koncepcióját és fogalmát - mihez képest vidék, miben 
mutat sajátosságokat, eltéréseket; csak azért vidék, mert nem fővá- 
rosi(?) -, miközben a fővárosnak egészen vidékies peremkerületei 
is voltak szép számmal ekkoriban. Szóval lehet-e, érdemes-e önma- 
gában vidéki társadalomról beszélni - ami már az 1960-as években 
sem volt semmilyen értelemben homogén -, vagy célszerűbb volna 
falusi társadalomról, falvakban élőkről, esetleg mezővárosias hagyo- 
mányú kisvárosias környezetben élőkről, rurális társadalomról be- 
szélni, gondolkodni? 

Érdekes, miért is nem esik szó az újabban keletkező vidékcentrikus 
társadalmi megközelítésekben? arról, hogy az agrárium szerepe min- 
denféle értelemben mérséklődött a falvakban, mezőgazdasági jellegű 
kisvárosokban, miközben meglehetősen nagyarányú foglalkozásváltás 
is lezajlott? Valóban csak a rendszer által alkalmazott politikai erőszak 
formálta a falvakban és a mezővárosias településeken élő agrártársa- 
dalmat? Miként értelmezhető az elparasztiatlanítás/elparaszttalano- 
dás (Kovách Imre) fogalma és folyamata? Paraszti, falusi vagy vidéki/ 
rurális társadalom az, amivé a történeti parasztság átalakult? Lehet-e 
marginalizálódásról, részleges vagy (elő)gettósodásról beszélni a késői 
Kádár-korban, államszocializmusban? (Ormánság, Ózd-Hétes) Vajon 
voltak-e valódi kitörési lehetőségek a szocializmusban a társadalom 
ilyen mélységeiből? A városba költözés, a falusi lakosság , beterelése" 
mennyiben segített ezen? Milyen hátrányai voltak ennek a cseppet 
sem organikus modernizációnak? 


26 Lásd többek között Ö. Kovács József, Csikós Gábor, Horváth Gergely Krisztián 
munkáit és az általuk szerkesztett tanulmányköteteket. 

Társadalomszerkezet, tagoltság és társadalmi milió 


Az eddigiekben is próbáltam felhívni a figyelmet arra, hogy a tár- 
sadalmi szerkezet többdimenziós fogalom, és az államszocializmus 
korszakában a rétegződési tényezők összetettsége lehetetlenné teszi, 
hogy bármiféle értelemben egységesnek tekinthető makrotársadalmi 
rétegekről/osztályokról beszéljünk, gondolkodjunk. Hiszen nyilván- 
valóan más társadalmi csoportot alkottak azok a szakmunkások, akik 
harmadik-negyedik generációs munkáscsaládból származtak, mint a 
kollektivizálás után segéd- és betanított munkássá váló egykori pa- 
rasztok, vagy azok, akik elsőgenerációs segédmunkás családban szü- 
lettek és átörökítették a szülői generáció szakképzetlen munkáspozí- 
cióját. Nyilvánvalóan nem ugyanaz volt a társadalmi réteghelyzete a 
földmunkásból, agrárproletárból lett szövetkezeti parasztnak, mint 
az egykori gazdaelitből származónak. Egészen más volt a társadalmi 
helyzete a szabad vagy kötött pályás, képzett értelmiséginek, mint az 
ügyviteli alkalmazottnak vagy a vállalati titkárnőnek, holott mindany- 
nyian a szellemi foglalkozásúak közé soroltattak be. 

Ha végig vagy újra akarjuk gondolni a szóban forgó korszak társa- 
dalmi változásait, akkor elkerülhetetlenül fel kell vetni néhány alapve- 
tő fontosságú kérdést. Az első, hogy közvetlenül és tartósan az államtól 
függött-e a társadalmi pozíciók jelentős része? Másodszor, a klasszi- 
kus tényezőkre (iskolázottság, szakképzettség, foglalkozás, jövede- 
lem) épülő értelmezés mellett nem reálisabb-e egy olyan rétegződési 
megközelítés, ami a fogyasztási javak rendelkezésre álló mennyiségét 
és a hatalmat, a hatalomhoz való viszonyt is figyelembe veszi? Har- 
madszor, értelmezhető-e egyfajta megkésett ipari társadalomként az 
államszocializmus/szovjet típusú rendszer magyar társadalma? Szin- 
tén izgalmas kérdés az is, mi volt a szerepe a különböző tőkefajtáknak 
(a politikai tőkének, a pénztőkének, a kulturális tőkének és a szociális 
tőkének) és konvertálhatóak voltak-e ezek? Végül, de nem utolsósor- 
ban, lehet-e, érdemes-e megpróbálni az életesélyeknek mint megkö- 
zelítési/értelmezési szempontnak az alkalmazását az államszocialista 
korszak magyar társadalmi tagoltságának vizsgálata, leírása során? 
Az egyes életszakaszok adott társadalmi pozíciója nyilván számos 

vonatkozásban meghatározza az egyes emberek életesélyeit. Ebben 
az értelmezésben az életesélyek annak a valószínűségét jelentik, hogy 
az egyén élete folyamán milyen jövedelemhez jut, milyen iskolai vég- 
zettséget szerez, illetve gyermekei milyen iskolai végzettséget fognak 
szerezni. Érdemes elgondolkodni a társadalmi pozíció által meghatá- 
rozható életesélyeken abból a szempontból is, hogy ezt miként befo- 
lyásolták a kapcsolatok, a kapcsolat mint társadalmi tőke az államszo- 
cialista korszakban. 

A hatvanas évektől a fogyasztás a társadalmi reprezentáció, a 
mástól és másoktól való megkülönböztetés és elhatárolódás, más- 
képpen fogalmazva a , társadalmi verseny" egyik legfontosabb terévé 
és eszközévé vált, és a rendszerváltást követően is az maradt. Az ada- 
tok, folyamatok értelmezése azt is mutatja, hogy a 20. század máso- 
dik felében a magyar társadalomban is kialakult egy meglehetősen 
felemás , megbecsüléskultúra; ami elismerte ,az ügyes embert; 
tisztelte és egyúttal kétségbe is vonta az egyéni teljesítményeket, 
a(z újrajvagyonosodást, a gazdasági alkalmazkodókészséget és az 
ennek révén elért sikereket. 

Ugyancsak fontos szempontok ehhez az informalitás és/vagy a 
formalitás elutasításának társadalmi tagoltságot befolyásoló szerepe, 
a hatalom kijátszása, a munka világának változatlansága és változása, 
az alsó és a felső társadalom helye és szerepe az államszocializmus- 
ban. Hiszen mind a mélyszegénységben élők száma és aránya, mind 
a jövedelmi/vagyoni elit száma és aránya nagyobb a köztudatban/tör- 
téneti kánonban jelen levőnél. Az erőszakos társadalmi mobilizáció 
lezárulásával a korszak második felére a nehéz életkörülmények egyre 
nagyobb arányban váltak örökletessé, s így a társadalom 1970-es évek 
végére mobilitási szempontból (újra) megmerevedett. Kétségtelenül 
megfigyelhető a politikai indíttatású mobilizáció megszűnése és a tár- 
sadalmi mobilitás záródása a hetvenes években." 

Ha valamiféle struktúrakép felvázolására lehetne/kellene kísérle- 
tet tenni, akkor Ulrich Beck Túl a renden és az osztályon című tanul- 


27 Örkény Antal: A társadalmi mobilitás történeti perspektívái. Valóság, 32. évf. 
(1989) 4. sz. 20—33. 

mányától?" inspirálva azt próbálom végiggondolni, miként lehetne egy 
osztály- és rétegkategóriákat meghaladni képes, történetileg, a törté- 
neti időben érvényes társadalmi szerkezet képét felvázolni. Beck mel- 
lett ebben a Hradil által megfogalmazott társadalmi miliő fogalomra?" 
támaszkodnék, ami szerint az egyes emberek és csoportok társadalmi 
helyzetét az életmód, az életkörülmények, a kultúra és az értékek hatá- 
rozzák meg. A modern/posztmodern társadalmakban ezek sokkal in- 
kább befolyásolják az egyes emberek viselkedését, attitűdjeit, egyebek 
között politikai preferenciáit, mint ahagyományos osztály- és rétegka- 
tegóriák. Persze nagy kérdés, mennyiben tekinthető modernnek vagy 
posztmodernnek az államszocializmus magyar társadalma? 

Egy ilyen lehetséges struktúrát alkotó csoportok/miliők" első 
megközelítésben a következők lehetnek: 


a) Iskolázatlan vagy töredékes iskolázottságú, szakképzetlen, 
rendszertelen jövedelemmel, nyugdíjjal nem vagy igen ala- 
csony nyugdíjjal, rossz lakáskörülményekkel rendelkező vagy 
lakással nem rendelkező, tartósan a létminimum alatti szin- 
teken élő, a mindennapi létfenntartásért küzdő, fogyasztásra 
képtelen falusi és városi mélyszegények/nyomorban élők, 

b) Alacsony iskolázottságú, többnyire szakképzetlen, félig kép- 
zett vagy részben szakképzett, alacsony jövedelmű és/vagy 
minimális nyugdíjjal rendelkező, átlag alatti lakáskörülmé- 
nyekkel rendelkező, létminimum környékén, nehézkesen élő 
falusi és városi szegények. 

c) Átlagos iskolázottságú, többnyire szakképzett, a napi lét- 
fenntartást biztosító jövedelemmel bíró keresőkből és átlagos 
nyugdíjjal rendelkező, de átlag alatt fogyasztó, stabil lakás- 


"8 Beck, Ulrich: Túl renden és osztályon? Társadalmi egyenlőtlenségek, társadalmi 
individualizációs folyamatok és az új társadalmi alakulatok, identitások keletke- 
Zése. In: A társadalmi rétegződés komponensei. Szerk. Angelusz Róbert. Budapest, 
Új Mandátum, 1999. 418-468. 

25 Hradil, Stefan: Régi fogalmak és új struktúrák. Miliő-, szubkultúra- és életstí- 
lus-kutatás a 80-as években. [1992] In: Társadalmi rétegződés. Szerk. Andorka 
Rudolf - Hradil, Stefan - Peschar, Jules L. Budapest, Aula, 1995. 347-387. 

30 Ennek első megfogalmazási kísérletét lásd Valuch T.: Magyar hétköznapok, i. m. 

helyzettel rendelkező, de felhalmozásra/érdemi megtakarítás- 
ra képtelenek rétege. 

d) Iskolázott, részben már felsőfokú végzettséggel is rendelkező, 
szakképzett, fizikai és szellemi foglalkozású, átlagos jövedel- 
mű, részben többes jövedelemmel, átlag feletti nyugdíjjal, jó 
lakáskörülményekkel rendelkező és fogyasztású, minimális 
megtakarításra is képesek csoportja. 

e) Iskolázott, magasan képzett, gyakran közép- és felsővezetői 
pozícióban levő, átlag feletti lakáskörülményekkel, jövedelem- 
mel és fogyasztói aktivitással jellemezhető, jelentős felhalmo- 
zásra/megtakarításra is képes jómódúak rétege. 

f) Többnyire felsőfokú végzettségű és/vagy vezető - a nyolcva- 
nas évektől már gyakran tulajdonosi - pozícióban levő, ki- 
magasló jövedelmű, luxusfogyasztásra, jelentős felhalmozás- 
ra és megtakarításra is képes, az átlagos szintet sokszorosan 
meghaladó lakásviszonyok és életkörülmények között élő elit 
miliőben élők. 


Ez a lehetséges csoportosítás számos ponton keresztbemetszi a hagyo- 
mányos, iskolázottsági, képzettségi, foglalkozási viszonyok vagy a vég- 
zett munka jellege alapján kialakított társadalmirétegződés- felfogáso- 
kat. Hiszen az egyes jövedelmi-fogyasztói kategóriákban igen gyakran 
különböző képzettségű, iskolázottságú, foglalkozású társadalmi cso- 
portok tagjai voltak jelen. Mindez mutatja annak a változásnak az ösz- 
szetettségét is, ami némileg egyedivé tette a magyar társadalom vál- 
tozásait, átalakulását más kelet-közép-európai országokhoz képest a 
20. század második felében, az államszocializmus időszakában. 


FELKÉRT HOZZÁSZÓLÓ 





SZILÁGYI ZSOLT 


Egy szemléletmód fontosságáról: 
a , társadalom térbeliségéről" 


Valuch Tibor kísérletet tett arra, hogy tematikusan áttekintse, bemu- 
tassa az 1945 és 1989 közötti társadalmi változások értelmzési lehető- 
ségeit. Az utóbbival kapcsolatban inkább csak arra vállalkozott, hogy 
rámutasson arra: történészként nem tehetjük meg, hogy a történések 
utólagos értelmezésekor egytényezős modellekben-sémákban gon- 
dolkodjunk. Ha mégis megtesszük, el kell fogadnunk, hogy megkö- 
zelítésünk csak egyetlen a lehetséges látószögek közül. Bármennyire 
is kényelmes letisztult, egyszerűbben befogadható olvasatokat kínál- 
nunk, nem vitás, hogy az értelmezések tárgya az egykori történések 
idejében sokféle eredők függvényeként formálódott. Hogy ebből mit 
lel fel, és azok közül mit emel be a történész, az jól ismert nehézség; 
nem taglalom tovább. Ezzel együtt hangsúlyozni kívánom, könnyű 
megfeledkezni - talán pontosabb, ha úgy fogalmazok -, könnyebb 
háttérbe szorítani egyes lehetséges okokkal szemben más okokat. 

Hasonló a helyzet azzal is, ha a társadalmi folyamatokat (csakúgy, 
mint a gazdaságiakat) egy-egy politikai korszak határai közé sűrítjük. 
Ez ma már aligha tartható eljárás. Lényegében ez az igény mutatkozik 
meg közvetve a politikatörténeti kánonnal szemben, amikor aldisz- 
ciplínánként eltérő periodizációkat alakítanak ki és hoznak forga- 
lomba. Hiszen a gazdasági és társadalmi folyamatok legtöbbször nem 
a politikai transzformációkkal esnek egybe. E változások nem füg- 
getlenek a politikától, mégis többnyire más hatások alakítják azokat: 
a társadalmak átalakulásának megértése ti. lehetetlen anélkül, hogy 
magát a társadalmat - mint struktúrát - ne (hosszú) folyamatként 
értelmezzük. 

Az elmondottak alapján és annak tudatában, hogy ezúttal magam 
is pusztán egy lehetséges látószöget emelek ki, úgy vélem, a társada- 
lom térbelisége, ahogyan ezt a kérdéskört tanulmányában Valuch Ti- 
bor nevezte, talán kevésbé kutatott kontextusa az 1945 utáni , magyar 
társadalom" múltjának. És itt most nem a város-vidék megosztott- 
ságra, és nem is a nyilvánvaló földrajzi differenciákra, vagy a men- 
tális térképekben megragadható tértapasztalatokra gondolok, hanem 
ezekre együtt mindre, s ezek kölcsönhatásaira, összefüggéseire. Nap- 
jainkban is előfordul még, hogy a gazdaság- vagy társadalomtörténeti 
szakmunkákban a térbeliség legtöbbször pusztán protokolláris rész. 
Olyasvalami, amiről illik értekezni legtöbbször a bevezető részekben, 
ám ezt követően mintha egyféle , amnézia" borulna a történészek gon- 
dolatvitelére, mintha nem tudnának mit kezdeni az addig tett térbeli- 
séggel kapcsolatos megállapításokkal, hiszen azok nem hasznosulnak, 
nem épülnek be a narratíva egészébe. Ez a bizonyos mértékű invol- 
váltsághiány utalja a társadalmi térbeliség kérdését is másodvonalba 
még ma is, aminek persze egyéb okai is vannak. 

Jelentős elmozdulás figyelhető meg azonban erről a holtpontról az 
elmúlt években. Jó példa erre, igaz más korszakkal kapcsolatban, ami- 
kor a most készülő Horthy-kori kézikönyv egyik szerkesztői megbeszé- 
lésén a fejezettémák kapcsán Gyáni Gábor amellett érvelt, hogy szükség 
esz egy, a társadalom területi egyenlőtlenségeit bemutató olyan részre, 
amelyre a későbbi fejezetek többé-kevésbé ráépülhetnek. Ez a szemlé- 
etmód előnyös lehetne mind a Rákosi, mind a Kádár nevével fémjelzett 
időszakban (és nem korszakban) lejátszódó társadalmi-gazdasági vál- 
tozások összetettebb megértéséhez. Ugyanis e szemléletmód nagyban 
hozzájárult az elmúlt években ahhoz, hogy például a két világháború 

özött zajló változások értelmezésekor 1920-at ne kizárólagos origónak 
tekintsük, hiszen a struktúrák, ideértve a társadalom bonyolult szövetét 
is, 1920 előttről származnak. Egyértelmű ma már, hogy a trianoni Ma- 
gyarország perifériái nem az új államhatárok kialakítása következtében 
formálódtak, hanem azok már a századfordulón készen voltak. Mint 
ahogyan 1920 esetében, úgy bizonyára 1945/1948/1956 vonatkozásá- 
ban is segíthet a területi egyenlőtlenségek vizsgálata lebontani, átértel- 
mezni a megmerevedett korszakhatárokat. Úgy vélem, Valuch Tibor a 
kontinuitás kérdésköre alatt, egyebek mellett, ezt a törekvést is értette. 

Az elmondottakat a továbbiakban egy összetett példán keresztül 
igyekszem árnyalni. 

A területi egyenlőtlenségi vizsgálatok egy minőségében más jellegű 
tudás megalapozását teszik lehetővé azáltal, hogy elsősorban a kvanti- 
tatív, de a kvalitatív forrásokat is (az utóbbiakat proxy változók formá- 
jában) nominális, például települési vagy egyéni szinten dolgozzák fel. 
A több millió rekordból felépülő adatbázisok olyan folyamatok felis- 
merését segítik elő a történészek számára, amelyek korábban többnyire 
rejtve maradtak előttük. Olyan társadalmi rétegek, csoportok változá- 
sai kutathatók a segítségükkel, amelyekre az eltérő forrásadottságok 
miatt eddig csak kevés figyelem fordulhatott. Különféle mozgásformák 
válnak követhetővé empirikusan, mint a földrajzi vagy a társadal- 
mi mobilitás, s az ezeken belüli sajátos dinamikák. A térinformatikai 
rendszerek (GIS) alkalmazásával, a hatalmas adattömegek vizualizá- 
lásával pedig a területi differenciák válnak lokalizálhatóvá és elemez- 
hetővé megbízható formában. Az elmúlt években például bizonyítást 
nyert az említett módszerek révén, hogy az Alföld a 19. század máso- 
dik felében gazdaságilag egy olyan dinamikusan fejlődő régió volt, ahol 
számos tényező - többek között az éghajlat vagy más strukturális elem, 
például a sajátos településhálózat - játszott meghatározó szerepet. Új 
megvilágításba kerültek a tanyák: kiderült, hogy azok a területek bi- 
zonyultak fejlettebbnek a 20. század elejére, ahol korábban elpusztult 
a középkori faluállomány, és amelynek a helyét ekkorra már a mező- 
városok és a tanyák foglalták el. Bár a 19. század folyamán lezajlott a 
gazdaságszerkezeti váltás az Alföldön, mégis egy újabb szerkezetváltás 
vált volna szükségessé. Erre azonban már nem kerülhetett sor, főleg a 
nagy háború miatt, de elmaradt a két világháború között is. Mindez 
nemcsak gazdasági problémákat, hanem társadalmi feszültségeket is 
eredményezett. Ezt az elmaradt alföldi gazdaságszerkezet-váltást fedte 
el lényegében Trianon. S éppen ezeknek a feszültségeknek egy jelentős 
része értelmeződött tévesen Trianon következményeként. 

Kutatásaim alapján jelenleg úgy látom, hogy ezek a struktúrák - 
mint a lassan változó alföldi gazdaságszerkezet - alapvető szerepet 
játszhattak a kiélezett földkérdés újrafogalmazásában 1945-ben. Ez 
talán segíthet más megvilágításba helyezni az , erőszaknarratívát" is, 
amely ily módon nemcsak a politikai hatalom felől értelmeződhet, 

hanem a röviden vázolt folyamatok felől is, hisz ez a narratíva ebbe 
a kontextusba is beilleszthető. Amíg a tanyák az alföldi modernizáció 
egyik meghatározó elemei voltak a 19. században, addig a gazdaság- 
szerkezet-váltás hiányában a 20. század elejére már az elmaradottság, 
a szegénység egyik szimbólumává váltak. Ez más megvilágításba he- 
lyezi például Erdei Ferenc tanyákkal kapcsolatos pálfordulását, és bi- 
zonyos értelemben azokat a sérelmeket és indulatokat is, amelyek a 
téeszesítés során emelkedtek a felszínre. 

A történetírásunk érezhetően elhanyagolta ezeknek a különbö- 
ző korszakokon és időszakokon átívelő struktúráknak a feltárását, 
kontextualizálását. Tehát azoknak a térbeli mintázatoknak a vizsgá- 
latát mellőzte hosszú ideig, amelyek mint lenyomatok maradtak hátra 
a szerkezetek után. Ezért is olyan fontos a területi egyenlőtlenségek 
kvantitatív módszerekkel történő feltárása, hiszen általuk immáron 
nem az a cél, hogy a jól ismert földrajzi differenciákat újra és újra 
megfogalmazzuk, hanem hogy egy komplex összefüggésrendszer- 
ben - ahol a gazdaság- és társadalomtörténeti folyamatok mellett más 
diszciplínák, társ- vagy aldiszciplínák perspektívái is érvényesülnek - 
egy minden korábbinál összetettebb értelmezés formálódhasson ki. 
Ahol a megmagyarázás helyett a megértésre kerülhet a hangsúly. 


FELKÉRT HOZZÁSZÓLÓ 





Ö. Kovács JÓZSEF 
Hiányaink 


A magyar kommunista diktatúra, 
a rendi államszocializmus és a színlelt szocializmus 
társadalomtörténeti nézőpontjai 


Történeti valóság és tapasztalattörténet 


1. A tudományos kutatás és múltábrázolás többségi hagyománya sze- 
rint arra törekszünk, hogy a történeti valóságot jól megfogalmazott 
kérdések és módszertani tudatosság, valamint különböző források fel- 
tárása és elemzése alapján életszerűen bemutassuk. Ha a társadalom- 
ban jelen lévő csoportok súlyának megfelelő szempontokat követve 
nem vagyunk képesek megnevezni, leírni a történelem- és társada- 
lomformáló tényezők kortársi összefüggéseit és hatását, akkor nem 
végeztük el a munkánkat. A jelenkortörténet ingoványos területén 
fokozottan kell figyelnünk arra, hogy szövegeink a társadalom tagjai- 
val történtekről és a társadalom tagjainak szóljanak." Társadalom alatt 


1 


A három analitikus kifejezés tartalmi kifejtésére itt nincs lehetőségem. Szabó 
Márton rendi , szocializmus" tézisét bővítettem. Lásd: Szabó Márton: A rendi 
s SZzocializmusról" In: Előadások a polgárosodásról I. Rendiség és polgárosodás, 
Szerk. Tóth András. Budapest, MTA Politikai Tudományok Intézete, 1991. 27-36. 
Egy korábbi értelmezésre lásd Ö. Kovács József: A színlelt szocializmusról. In: 
A felhalmozás míve. Történeti tanulmányok Kövér György tiszteletére. Szerk. Hal- 
mos Károly - Klement Judit - Pogány Ágnes — Tomka Béla. Budapest, Századvég, 
2009. 483—491. 

A jelenkortörténet-írás hazai és külföldi módszertani kérdéseivel foglalkozva koráb- 
ban is így láttam ezt: Ö. Kovács József: Egy politikai diktatúra társadalmi korlátai. 
Jelenkortörténeti kutatások az NDK-ról. Korall, 5. évf. (2004) 15—16. sz. 248—273.; 
A tapasztalattörténet fontosságára lásd a következő könyvfejezetet: Közelítések. 
A jelenkortörténet-írás elméleti és módszertani problémái. In: Ö. Kovács József: A 

emberi együttélési formákat, kiemelten is kommunikációs kapcsola- 
tokat értek, amelyeknek része a gazdaság és a politika szférája is." 


2. Elöljáróban még a következő, tíz évvel korábbi értelmezésemet is fel 
kell itt idéznem. A társadalom konstituálódásának kérdését illetően az 
emberi együttélési formák a diktatúrában a következő tényezők összjá- 
tékaként alakultak." Az első a diktatórikus, bolsevik típusú társadalmi 
konstrukció, amely az állami erőszak része. Azokat az intézkedéseket 
és folyamatokat foglalja magában, amelyek a gazdaságban (például a 
meghatározó termelőeszközök magántulajdonának kiiktatása, a köz- 
ponti irányítás), a politikában és a kultúrában hivatalosan egy társa- 
dalmi utópia megvalósítására irányultak. Második helyen az említett 
társadalomalkotó tényezők a hagyományos struktúrák megtartó erői 
lennének, amelyek például a családi kapcsolatokban, a nemek szerinti 
munkamegosztásban, a perifériákon, a zárványtársadalmakban mu- 
tatkoztak meg, amelyek egyben - mint társadalmi korlátok - a poli- 
tikai hatalom számára a legnagyobb kihívást is jelentették. A harma- 
dik tényezőhöz az iparosodást, az erőltetett iparosítást, a technikai és 
technológiai változásokat lehet sorolni, amelyek sokak számára az ún. 
tudományos szocializmus szükségszerűségi doktrínája szerint minden 
erőszakos beavatkozást és következményt elfogadhatóvá tettek. Végül 
a negyedik tényező az lenne, amit a történetkutató rendszerint csak 
érzékeltetni tud, megragadni azonban sokszor alig. Ehhez tartoznak 
a társadalmi cselekvések azon célszerű és nem tervezett struktúrái és 
folyamatai, és az azokkal összefüggő döntések, alkalmazkodó ellenál- 
lások, kollaborációk, tapasztalatok és mentalitások, amelyek a , társa- 


paraszti társadalom felszámolása a kommunista diktatúrában. A vidéki Magyaror- 
szág politikai társadalomtörténete 1945—1965. Budapest, Korall Társadalomtörténe- 
ti Egyesület, 2012. 

3 — Bangó Jenő: Szociológiai alapfogalmak pedagógus hallgatók számára. Szeged, Bel- 
vedere Meridionale, 2012. 

4 Ö. Kovács J.: A paraszti társadalom felszámolása, i. m. 50-51. Alapvető az értel- 
mezéshez: Fulbrook, Mary: Anatomy of a dictatorship: Inside the GDR 1949-1989. 
Oxford, Oxford Universíty Press, 1995.; Die Grenzen der Diktatur. Staat und Ge- 
sellschaft in der DDR. Hrsg. Bessel, Richard - Jessen, Ralph. Göttingen, Vanden- 
hoeck $ Ruprecht, 1996. 

dalmi autonómia" bizonyos formáit képezték a diktatúrában. Ha egy 
történetkutatói nyelvre akarnánk mindezt lefordítani, akkor ez esetben 
a mindennapok története vagy a tapasztalattörténet vizsgálatai által 
föltárható jelenségekről és gyakorlatról van szó. A színlelt szocializmus 
azon , társadalmi kapcsolatai" ezek, amelyek révén az emberek a párt- 
bürokrácia kisebb-nagyobb kudarcait kihasználva, a hiányok életvi- 
lágaiban, a hétköznapokban kijátszották/kijátszottuk a hivatalos rend- 
szert (például cserekereskedelem, üzemek, téeszek, brigádélet). 


3. Az analitikus fogalmakat illetően továbbra is igazoltnak látom a 
következőket. Egy elméleti célú megközelítés szerint a társadalomtör- 
téneti eseménynek három kritériumnak kell megfelelnie. Először is, 
a kortársak számára megrázónak és meglepetésszerűnek kell lennie, 
ami lényegében minden korábbi elképzelést felülmúl. Másodszor, ez a 
tapasztalat kollektív természetű, nagy társadalmi tömböt érint, s an- 
nak ellenére képez egy közös kulturális mintát, hogy az embereknek 
természetes módon különbözők a jövőbeli elvárásaik. Harmadrészt, 
az ilyen értelemben vett eseménynek - a puszta történéshez képest - 
struktúraváltoztató, hosszú távú következményei vannak, amelyeket 
a kortársak is egyértelműen érzékelnek. Ezek alapján például a má- 
sodik világháború önmagában egy társadalomtörténeti esemény, va- 
lamint továbbá: a holokauszt, 1945, a kényszermigrációk, a kényszer- 
kollektivizálás, 1956, a rendszerváltozás/rendszerváltás. 


4. Az előbbiekkel szerves összefüggésben kifejtettem korábban is a 
társadalmiasítástézist, amely a társadalom tagjainak a politikai dikta- 
túrán belüli sajátos részvételére utal." 

A történeti források vétójoga 


Tézisszerű hozzászólásomban a fő előadás alapján először azokat a pon- 
tokat említem meg, amelyek tapasztalattörténeti nézőpontból fontosak, 


5 — Ö. Kovács ].: A paraszti társadalom felszámolása, i. m. 22-23. 

5. Ennek alapján egyetértek a modernizációs folyamatok nagy társa- 
dalmi árát középpontba állító elemzésekkel. Továbbá, természetesen a 
magatartásmintáknak létezik egy öröklődő formája. A Valuch Tibor 
által látszólagos semlegességgel mondottak szerint is kifejezhetjük a 
történteket: valóban vitathatatlan tény, hogy jelentős társadalmi cso- 
portok helyzete változott meg 1945 után. Hasonlóképpen fontos kérdés 
az egyházak integrációs szerepének térvesztése, valamint a proletarizá- 
ció, a magántulajdontól való megfosztás történetei, továbbá mindaz, 
amit Losonczi Ágnes békési életmódkutatását illetően hallottunk. 


6. A politika szférájáról éppen a kommunista projektben, a rendies 
értékpreferenciákat továbbörökítő diktatúra, a továbbiakban rendi 
államszocializmus történeti értelmezésében hangsúlyosan beszélni 
kell. A több évszázados előzményekre utalva, a közelítésmódban, az 
értelmezésben fontosnak tartom, hogy a diktatúra által még inkább 
szétzilált résztársadalmakról, sok esetben zárványtársadalmakról be- 
széljünk. 


7. Az egész világon, ahol a kommunista pártok jutottak hatalomra, ott 
az ismert módon alakították ki a hasonló gazdasági intézményeket." 
Ha például az 1960-1970-es évek MSZMP KB jegyzőkönyveibe belete- 
kintünk, világosan látszanak a radikális társadalomátalakítás előzmé- 
nyei, okai és következményei, amelyeket a nyugati szakirodalomban is 
munkaerő-átcsoportosításként fogalmaztak meg. A politikai mobili- 
záció szerinti szómágiában ezt nevezték például szövetkezetesítésnek. 
A kommunista program és gyakorlat a saját céljai között is megnevezett 
emberi együttélési formákat radikálisan széttörte, mégsem gondolom, 


Harrison, Mark: Communism and Economic Modernization. In: The Oxford 
Handbook of the History of Communism. Ed. Smith, Stephen A. Oxford, Oxford 
University Press, 2014. 387. 

8 Staatz, John M. - Eicher, Carl K.: Agricultural Development Ideas in Historical 
Perspective. In: International Agricultural Development. Eds. Eicher, Carl K. - 
Staatz, John M. (Third Edition) Baltimore and London, Johns Hopkins Univer- 
síty Press, 1998. 9-10.; Ö. Kovács József: Termelési tapasztalattörténetek a szo- 
cialista projekt kísérleteiről. Az ,új gazdasági mechanizmus" vidéktörténeti olva- 
satai. Kézirat, 2021. 


42 u Ö. Kovács JÓZSEF 


hogy a politikai diktatúra terrorja ellenére a társadalom úgymond 
skihalt" volna. Első ránézésre ez a közelítés a totalitarizmuselméletek 
elutasítását sejteti. Nem gondolom így, sőt azokat nagyon fontosnak 
tartom akár a hagyományos társadalomtörténet szempontjából is, jól- 
lehet egy politikai társadalomtörténet mellett érvelek, ami a legjobb 
eszköz a diktatúra anatómiájának megértéséhez: az állam- és erőszak- 
szervezetet egy adott társadalmi közegben kezdetben radikális kisebb- 
ség(ek) irányították. Ezek a szférák elválaszthatatlanok egymástól egy 
életszerű, korabeli kontextusrendszerben. A , kisebbségek" kifejezést 
használom, akik ugyanakkor változó - központi, megyei, járási, vá- 
rosi, falusi - színtereken, módosuló összetételben és hatékonysággal, 
többes identitással működtek." 


8. A főelőadás más értelmezésben, de érinti az előbbieket. Ezekkel ösz- 
szefüggésben említem meg, hogy a Majtényi György által felvázolt, a 
totalitarizmusról szóló értelmezésben benne van a politikai hatalom 
és a társadalom tagjai közötti kölcsönhatás, másrészt érveit sajátosan 
erősíti meg a neves kortárs, Václav Havel megállapítása. Ő az 1968 
utáni Csehszlovákia társadalmát , poszttotalitáriusnak" nevezte, ami 
azonban nem volt új korszak, hanem inkább a totalitarizmus más for- 
mában történő folytatása. Lucian Boia romániai helyzetelemzése ha- 
sonló következtetésre jutott." 


9. Valuch Tibor szalmabábu-érvelésével szemben maradjunk az 1945 
és 1965 közötti időszakot illető szöveghűségnél. A nevetést, a köny- 
nyeket, a dalolást nem lehet kisajátítani; a publikációimban nem ta- 
lálható egytényezős magyarázat, sokkal inkább tanulságos az azokban 
kifejtett, a fenti bevezetőben tárgyalt társadalomtörténeti esemény és 
társadalmiasításfogalom jelentéstartalma. Ahogy láthattuk, a diktatú- 
rán belüli emberi együttélési formákat 2011—2012-ben is komplexen 


9 — Ö. Kovács ].: A paraszti társadalom felszámolása, i. m. 50-51. 

10  Delsol, Chantal: A világ gyűlölete. Totalitarizmusok és posztmodern. Budapest, 
Typotex, 2020. 149, 158.; Boia, Lucian: A román kommunizmus különös történe- 
te (és szerencsétlen következményei). Cluj-Napoca, Koinónia, 2017. 11, 92-110, 
172-177 

mutattam be," A fenti társadalomszervező tényezők (tehát nem egy) 
alapján látom értelmezhetőnek a belső gyarmatosítást, a , szocializmus 
alapjainak lerakásáig" nyíltan, majd később más formában érvényesí- 
tett paraszt- és vidékellenes állami politikát is. Ha már az állami erő- 
szak kérdése ilyen módon felvetődött: az 1960-as évek utáni időszak 
történései, az előzőkhöz hasonlóan joggal beilleszthetők az intézmé- 
nyes és strukturális erőszak történeti antropológiai modelljébe.? Itt 
utalok Losonczi Ágnes zalai elemzésére, vagy például a vidéktörténeti 
témacsoportunk Az árnyékos oldalon című kötetére."? 


A negligálás kultúrájáról 


10. A főelőadásban vajon miért nem esett szó az emberi együttélési 
formákat radikálisan befolyásoló 1945. évi új megszállás társadalmi 
következményeiről, így például a kényszermigrációról, a kényszermun- 
katáborokba hurcoltakról, amelyek a koncentrációs haláltáborokból 
visszatérő magyar zsidóság egy részét is sújtották, a svábok kitelepíté- 
séről, majd a civil társadalom sorsát megpecsételő állami erőszakról? 
Az utóbbit illetően hangsúlyozni kell, hogy a civil társadalmat először 
a holokauszt rendítette meg. A főelőadásban említett dezintegrációs, 
integrációs kérdések 1970-1980-as évekbeli összefüggései az előbbiek 
nélkül nehezen értelmezhetők. Különösen fontos megemlíteni az 1945. 
évi földindulást, amely például a volt nemesi birtokok tulajdonosait 
kiiktató, igazolás nélkül máig földreformnak mondott földelkobzások, 
földosztások rövid és hosszú távú (az agrártörténeten messze túlnyú- 


u Ö. Kovács J.: A paraszti társadalom felszámolása, i. m. 50-51. Alapvető az értel- 
mezéshez: Fulbrook, M.: Anatomy of a dictatorship, i. m.; Die Grenzen der Dikta- 
tur, i. m. 

b Galtung, Johan: Gewalt. In: Vorn Menschen. Handbuch Historische Anthropologie. 
Hrsg. Wulf, Christoph. Basel, Beltz, 1997. 913-919. 

13 Losonczi Ágnes: Ártó-védő társadalom. Ahogy a társadalom betegít és gyógyít... 
Budapest, Közgazdasági és Jogi Könyvkiadó, 1989.; Az árnyékos oldalon. Vidéki 
Magyarország a rövid hatvanas években. Szerk. Horváth Gergely Krisztián — Csi- 
kós Gábor. Budapest, Nemzeti Emlékezet Bizottsága - MTA Bölcsészettudományi 
Kutatóközpont, 2020. 

ló) következményeit laboratóriumi körülmények között érzékelteti." 
Hasonlóképpen fontos hangsúlyozni a társadalom átforgatásának, 
identitástörésének részét képező tanyaellenes programot és a kitelepí- 
téseket, amelyek a gazdaelitet és a maradék polgárságot is alapvetően 
érintették. Itt ismételten Losonczi Ágnes egy további kiváló elemzésére, 
a Sorsfordító történelem című könyvére hivatkozhatunk." Ezt az eről- 
tetett iparosítás több mellékága, így a Germuska Pál által tényszerűen 
feltárt , szocialista városok" településpolitikájához"" is szervesen kötő- 
dő diszkriminatív településsorvasztás (lásd például Vági Gábor írása- 
it"), az 1985/1986-ban hivatalosan is elismert, úgymond gazdaságilag 
hátrányos helyzetű területek, a falvak demográfiai és anyagi alapjainak 
hiányait fokozó folyamatok elemzései tehetik életszerűvé. Így érthetjük 
meg, hogy az egyenlőség nevében milyen új/megújított rendi alávetett- 
ségek keletkeztek. Például Zsille Zoltán, Kemény István, Beluszky Pál, 
Enyedi György, Miklóssy Endre, Kovács Teréz vagy részben az ezekre is 
támaszkodó Valuch Tibor 200L. évi művére tudnék itt utalni." 


11. Az említett konszolidáció kérdését árnyalnám. Egyrészt az az el- 
adósodással, a tudatos eladósítással összefüggésben is politikai érte- 
lemben inkább használható, de társadalmi összefüggéseiben más ha- 
tásokrais rá kell mutatni. Például arra, hogy a konszolidáció valójában 
, fentről" a diktatúra racionalizálását, illetve , alulról" az alávetettség 
racionalizálását jelentette. Továbbá ez az uralmi helyzet konkrétan is 
magával hozta a nagyrészt sikeresen titokban tartott társadalmi eladó- 
sodást és önkizsákmányolást, valamint azok devianciákban mérhető 
következményeit. 


M  Váltóállítás. Diktatúrák a vidéki Magyarországon 1945-ben. Szerk. Csikós Gábor 
— Kiss Réka - Ő. Kovács József. Budapest, Nemzeti Emlékezet Bizottsága - MTA 
Bölcsészettudományi Kutatóközpont, 2017. 

15 Losonczi Ágnes: Sorsba fordult történelem. Budapest, Holnap, 2005. 

16  Germuska Pál: Induszíria bűvöletében. Fejlesztéspolitika és a szocialista városok. 
Budapest, 1956-os Intézet, 2004. 

17  Vági Gábor: Versengés a fejlesztési forrásokért. Területi elosztás - társadalmi egyen- 
lőtlenségek, Budapest, Közgazdasági és Jogi Könyvkiadó, 1982. 

18  Valuch Tibor: Magyarország társadalomtörténete a XX. század második felében. 
Budapest, Osiris, 2001. 

12. Ha már ragaszkodunk a politikai szereplők nevéhez kötött kor- 
szakoláshoz, akkor sokban igazolható, hogy a Rákosi-korszak 1962- 
ig tartott, másrészt a Kádár-korszakhoz kapcsolt, előbb említett köl- 
csönös racionalizálás nem jelentette a diktatúra megszűnését, hanem 
sokkal inkább azt, hogy más módszerekhez folyamodtak." Másrészt a 
társadalom tagjai, a túlélők és itthon maradtak is bőségesen megtanul- 
ták a néha tiltás, néha tűrés, néha támogatás határait. A , téeszellenes 
izgatásnak; az 1960-as évekbeli egyházi pereknek, majd például az 
1970-es években a téeszvezetők elleni pereknek nyilvánvaló társada- 
lomtörténeti, társadalomformáló jelentősége van, ha a társadalomról 
mint kommunikációról, mint miliőről gondolkodunk. 


13. Társadalomtörténeti szempontból rendkívül fontos, hogy az 
1970-1980-as években folyó devianciakutatások nagyfokú elidege- 
nedéssel, érték- és normazavarral magyarázták a kiugróan rossz al- 
koholizmus-, öngyilkosság- és neurózisadatokat Magyarországon. 
Id. Juhász Pál, Andorka Rudolf, Losonczi Ágnes és mások kutatásai 
különösen a falvak lakóiban jelölték ki azt a társadalmi csoportot, akik 
körében a legnagyobb megterheléssel járt a , szocialista átalakulás"? 
Az ún, társadalmi beilleszkedési zavarok kutatásának egyik első hely- 
zetjelentése is kimutatta, hogy az öngyilkosok és alkoholisták aránya 
a mezőgazdasági munkások és a , szövetkezeti parasztság" körében 
volt a legmagasabb. A kortárs szociográfiák töredékes közlései mel- 
lett az újabb kutatások már az egyéni életutakban is azonosították a 
vidék átalakítását kísérő töréspontokat. A hetvenes években végzett 
időmérleg-kutatások eredményei szerint a mezőgazdaságból élőknek 
az átlagnál napi két órával volt több a kötött idejük: ennyivel dolgoztak 
többet a háztájiban, s maradt ennyivel kevesebb szabadidejük." 


19 Magyar dúlás. Tanulmányok a kényszerkollektivizálásról. Szerk. Galambos István 
- Horváth Gergely Krisztián. Budapest, MTA Bölcsészettudományi Kutatóköz- 
pont - Nemzeti Emlékezet Bizottsága, 2019. 

20 Juhász Pál: A neurosis morbiditásának alakulása egy magyar faluban, lakói gaz- 
dasági megerősödésének és az urbanizáció kezdetének fázisában (1960-1971). 
Ideggyógyászati Szemle, 26. évf. (1973) 1. sz. 14-26.; Losonczi Ágnes: Ártó-védő 
társadalom, i. m.; Pataki Ferenc - Andorka Rudolf: A társadalmi beilleszkedési 
zavarok Magyarországon, I. Helyzetelemzés és javaslatok. Budapest, Társadalom- 


46 u Ö. Kovács JÓZSEF 


Meg kell jegyezni, hogy az egyéni és a társadalmi önkizsákmányo- 
lás nem volt jellemzője a hagyományos paraszti értékrendnek. 


14. Ahogy Horváth Gergely Krisztián több évszázadot átfogó elemzé- 
séből is tudhatjuk, a jobbágyparaszti világból átöröklődött vidék- és 
parasztellenességnek, a vidéki tereket csak kiaknázható erőforrásnak 
tekintő állami beavatkozásnak az egyik jellemzője, hogy lényegében 
nem vesz tudomást a helyi-regionális nézőpontokról." A jelenkortör- 
téneti kutatás egy része folytatja ezt a hagyományt, amikor a kommu- 
nista iparosítási politikáról és az erőforrás-elosztási rendszerről szóló 
elemzéseket negligálja, a , tervgazdálkodáshoz" kapcsolódó, az egyházi 
társadalmat is alapvetően sújtó kényszerkollektivizálást és (össz)társa- 
dalmi változásokat, lényegében a szükségszerűség nézőpontjából kiin- 
dulva, ma is rendszerint a , sikeres" szóval illetik. A , szocialista beke- 
rítés" terrorja révén az 1958. évi 1 millió 635 ezer családi gazdaságból 
1962-re 145 ezer maradt. A hozzátartozókkal együtt az össznépesség 
közel felét alkotó társadalmi tömböt számoltak fel. 


tudományi Koordinációs Bizottság, 1984.; Andorka Rudolf: A magyarországi és 
finnországi hosszú távú társadalmi fejlődés a társadalmi jelzőszámok idősorai 
alapján. Szociológiai Szemle, 1. évf. (1991) 1. sz. 35-58.; Balogh Balázs: Egy férfi- 
generáció sorsa Tápon a téeszesítéstől napjainkig. In: Ethno-lore XXVI. Az MTA 
Néprajzi Kutatóintézetének évkönyve. Szerk. Berta Péter. Budapest, MTA Néprajzi 
Kutatóintézete, 2009. 289-326.; Horváth Gergely Krisztián: , Kétségbeesésemben 
írtam? Kuláküldözés - kollektivizálás — elvándorlás a Kádár-korszak szociográfi- 
áiban. In: Magyar dúlás. Tanulmányok a kényszerkollektivizálásról, i. m. 183-219. 

21 Horváth Gergely Krisztián: Örökségünk és adósságaink. A rurális társadalomtör- 
ténet lehetőségei Magyarországon. Ethnographia, 126. évf. (2015) 3. sz. 417-433.; 
Uő: A vidékellenes politika elemei Magyarországon az 1960-as években. Kortárs 
szempontok egy évtized értékeléséhez. In: Az árnyékos oldalon. Vidéki Magyaror- 
szág a rövid hatvanas években, i. m. 13-53. 

"2 Varga Zsuzsanna: Politika, paraszti érdekérvényesítés és szövetkezetek Magyaror- 
szágon 1956-1967. Budapest, Napvilág, 2001.; Uő: Az Új Gazdasági Mechaniz- 
mus elfeledett sikertörténete: a termelőszövetkezeti szektor. Betekintő, 12. évf. 
(2018) 2. sz. 1-11.; Uő: Új megközelítés a szocialista mezőgazdaság történetéhez. 
In: Tertium datur. Írások Krausz Tamás 70. születésnapjára. (Ruszisztikai könyvek 
XLIV.) Szerk. Juhász József — Szvák Gyula. Budapest, Russica Pannonicana, 2018. 
203-213. 

15. A nagy vagyonokat illetően az összefüggéseket a rendies érték- 
preferenciákat továbbörökítő diktatúra, a rendi államszocializmus, a 
színlelt szocializmus, a rendszercsőd, a rendszerváltozás/rendszervál- 
tás történéseiben, a , mindennapi kárpótlás, az oroszlántársaságok 
működési mintázata alapján értelmezném itt is szem előtt tartva a ho- 
gyan kérdést. Aki tudta, az vitte. Ahogyan ezt Erdélyben a falusi társa- 
dalomban megfogalmazták, a , levetkőztetés" után jött a , mindennapi 
kárpótlás? Ugyanakkor a döntéshozói körben a nómenklatúra jelen- 
tős része oroszlántársaságként működött. Továbbá valóban kialakult 
egy jelentős réteg, amelynek tagjai kvázi kapitalista keretek között 
gyarapodhattak. Mindezek a jelenségek a politikai diktatúrában, az 
államinak nevezett státuszfüggőségben értelmezhetők. A vagyonkér- 
déssel kapcsolatban általában is fontosnak gondolom a történeti ösz- 
szehasonlításban értelmezhető, hogyan kérdésre adandó választ. 


16. Társadalomtörténeti értelemben is a kijelentésekhez, vélemé- 
nyekhez tartozik az, hogy az új rezsim csak 1947-1948-tól alkal- 
mazott erőszakos eszközöket. Lábjegyzetekkel igazolható módon, 
levéltári kutatásaink során a vidéktörténeti kutatócsoportunk tagjai 
a társadalmi gyakorlatot kutatják. Ezek szerint az új rezsim alapjait 
1945-ben láthatjuk." Ha mérlegre tesszük és azt mondjuk, hogy az 
elmúlt tíz év (a tanulmányokat most kihagyva) tucatnyi vidéktör- 
téneti kötetének furcsa negligálása, egyes írásos megnyilatkozások 
szakszerűséget nélkülöző, például szerkesztőségi akciói azért tanul- 
ságosak egy későbbi historiográfiai elemzés számára, mert laborató- 
riumi körülmények között ábrázolják a magyarországi jelenkortörté- 
net sajátosságait, elhúzódó válságát. Különösen igazolva láthatjuk ezt, 
ha például Jacob Burckhardt és Johann Gustav Droysen 19. századi, 
vagy Marc Bloch száz évvel későbbi módszertani figyelmeztetéseit 
vesszük alapul. Ennek egyik okát abban látom, hogy nem olvassuk, 
vagy felületesen olvassuk egymás írásait, hivatkozásaink pedig vég- 
képp szelektíven igazodók. Esetünkben arról is szó van, hogy több 


23 Gagyi József: Aki tudta, vitte. Lopás, közösség, társadalom, Csíkszereda, Pro-Print, 
2018. 
24  Váltóállítás. Diktatúrák a vidéki Magyarországon 1945-ben, i. m. 

mint hetven év után, köteteinkben tömeges kortársi tapasztalatokat 
megjelenítően más beszédmódban tártunk fel és elemeztünk, elem- 
zünk forrásokat. Közben a rendi államszocializmusnak megfelelő kó- 
dolt nyelv még ma is akarva-akaratlanul befolyásolja a publikációkat, 
amelyek sokszor nem vagy alig épültek levéltári kutatásokra. A , sike- 
res tabusítások" feloldása után kell majd helyreállnia a jelenkortörté- 
neti szakmai rendnek is. 


17. A klasszikus történetkutatói normáknak megfelelve, a vidéktör- 
ténet szempontjából továbbra is a történeti források vétójogára tá- 
maszkodhatunk." Az információk keletkezési helyének és idejének 
értelmezése alapján több nézőpontból kiinduló, és legfőképpen a 
tömeges kortársi tapasztalatot tükröző, társadalom- és történelem- 
formáló tényezőket szakszerűen fel kell tárni. Nem kell nekünk utat 
törni, hiszen a főelőadásban említett , vidéki" út már megvolt/meg- 
van a kortársi és jelenkori gondolkodási horizonton, csak erősen ta- 
busított formában. Levéltárosként is kérdezem, hogyan lehetséges 
az, hogy az ún. szocialista modernizáció társadalmi árát, valamint 
az iparszerű mezőgazdaság környezeti árát és kárát figyelmen kívül 
hagyó ún. magyar agrárcsodáról szóló, 2020-as angol nyelvű kötet- 
ben a társadalomtörténeti események közé tartozó kényszerkollek- 
tivizálás legjellemzőbb része a szómágia szerint az lett volna, amikor 
a dacos parasztok forró vízzel akarták leönteni az agitátorokat.? Ez 
hamis státusátfordításon alapuló súlyos torzítás. Így még jobban ért- 

